Solteq

1982-2000 Tampereen Tiedonhallinta

Tampereen Tiedonhallinta perustettiin vuonna 1982. Yritystä olivat perustamassa Ali Saadetdin ja Seppo Aalto, jotka tekivät yrityksessä pitkän uran, ja jättivät johtotehtävänsä vasta syksyllä 2015. Yritys listautui Helsingin pörssiin syyskuussa 1999.
TH Tiedonhallinta Oyj muutti nimensä Solteq Oyj:ksi vuonna 2000.

2001- Solteq Oyj

Vuonna 2001 toimitusjohtaja Ali Saadetd siirtyi hallituksen puheenjohtajaksi ja hänen seuraajakseen valittiin Jorma Hänninen, joka oli toiminut toimitusjohtajana Yliopistopainossa ja Unicissa. Vuonna 2002 Solteqin liikevaihdosta 60 prosesenttia tuli palveluista, loput ohjelmistotuotteista. Yhtiön asiakkaat olivat kaupan alan yhtiöitä ja esimerkiksi autokaupan tietojärjestelmistä yhtiöllä oli noin 50 prosentin markkinaosuus. Solteqilla oli asiakkaita myös teollisuudessa, se toimitti metsä- ja puuteollisuuden yhtiöille tietojärjestelmiä. Yhtiön kymmenen suurinta omistajaa olivat pääasiassa yksityishenkilöitä ja yrityksen toimitusjohtajana toimi Jorma Hänninen.
Vuonna 2006 Jorma Hännisen seuraajaksi yhtiön toimitusjohtajana aloitti Hannu Ahola.
Solteq osti maaliskuussa 2012 ohjelmistoyhtiö Aldata Solution Finlandin koko osakekannan. Kaupan myötä Solteq aloitti Aldata-konsernin tuotteiden (myymäläohjelmistot kuten kaupan kassatoiminnot ja taustatoiminnot kuten tavaraliikenne) jälleenmyynnin Suomessa ja maan lähialueilla.
Heinäkuussa 2015 Solteq osti Descom Group Oyj:n, jossa työskenteli 240 ihmistä Suomessa, Ruotsissa ja Puolassa. Kaupan ulkopuolelle jäi Descom Data Center Solutions- liiketoiminta. Solteq-konsernin liikevaihto vuonna 2015 oli 54,2 miljoonaa euroa ja liiketulos 1,3 miljoonaa euroa.
Keväällä 2016 Solteq myi tytäryhtiönsä MainIoT:n IFS-konsernille. MainIoT:n liikevaihto vuonna 2015 oli noin viisi miljoonaa euroa ja sillä oli noin 40 työntekijää. Kaupan arvo oli 7,4 miljoonaa euroa. Solteqin mukaan kauppa tuki yhtiön strategiaa, jossa keskeisessä roolissa on monikanavaisen ja digitaalisen kaupan kokonaisratkaisut Suomessa ja Ruotsissa sekä globaalien asiakkaiden myötä laajemminkin.  Syksyllä 2016 Solteq jatkoi yritysostoja hankkimalla ruotsalaisen Aponsa AB:n ja joulukuussa Magento-verkkokauppa-alustan kehitykseen ja ylläpitoon erikoistuneen Pardco Groupin. 
Vuonna 2017 yhtiön toimitusjohtajaksi valittiin Olli Väätäinen, joka oli ollut mukana Solteqin hallituksessa vuodesta 2015 asti. Väätäinen tuli tehtävään Kotipizza Groupin operatiivisen johtajan paikalta. Hänen edeltäjänsä Repe Harmanen oli toiminut Solteqin toimitusjohtajana seitsemän vuotta.
Keväällä 2017 Solteq osti Tuko Logisticsilta enemmistöosuuden Analyteq Oy:stä, joka hoiti Tukon myymälä- ja varastotäydennyspalveluja. Kesäkuussa 2017 Solteq osti ohjelmistoyhtiö inPulse Worksin, jolla oli 60 työntekijää Jyväskylässä, Kuopiossa ja Seinäjoella. Joulukuussa 2017 Solteq kertoi ostavansa tanskalaisen TM United A/S:n, jonka kanssa oli tehnyt vuosia yhteistyötä. Yrityskaupan myötä Solteq laajeni Tanskaan, ja avasi toimiston myös Norjaan.  Vuoden 2017 yrityskaupat syvensivät yhtiön analytiikkaosaamista ja laajensivat sen toimintaympäristöä Pohjoismaissa.
Vuonna 2018 Solteq avasi uuden toimipisteen Lontooseen. Viennin osuus Solteqin liikevaihdosta oli viidesosa, ja noin kolmannes tuli sen tarjoamista jatkuvista palveluista. Solteq osti loputkin Analyteq Oy:n osakekannasta.

Organisaatio

Vuonna 2019 Solteqin Suomen toimistot sijaitsivat Jyväskylässä, Kuopiossa, Seinäjoella, Tampereella, Turussa ja Vantaalla. Solteqin Tanskan toimipisteet sijaitsevat Kööpenhaminassa, Århusissa ja Odensessa. Se toimii myös Ruotsissa Tukholmassa ja Karlstadissa, Norjassa Billingstadissa, Puolassa Wroclawissa ja Iso-Britanniassa Lontoossa.

Johto

Solteqin hallitukseen kuuluivat keväällä 2019 puheenjohtaja Markku Pietilän lisäksi Lotta Kopra, Katarina Segerståhl, Aarne Aktan, Panu Porkka ja Mika Uotila. Yhtiön johtoryhmään kuului toimitusjohtaja Olli Väätäisen lisäksi Ilkka Brander, Juha Rokkanen, Matti Djateu, Kirsi Jalasaho ja Martti Nurminen.